  Майя Бывальцева Дас нуналлы чаклам эсэп мында лымы усиз Ижкарын 8-тӥ шуркынмонэ. Удмуртиысь гидрометцентлэн куазез эскеронъя ёзэтэзлэн кивалтӥсез Алла Шумихина со сярысь ивортӥз «Фейсбукысь» бамаз. «Матысь дыре кӧня ке лымыялоз 11–12 шуркынмонэ, толло нуналэн ӵошатыса, со лябгес луыны кулэ», — пусйиз со иворъёсъя «Удмуртия» агентстволэн корреспондентэныз вераськонын. Уй-нунал ӵоже элькунын лымы шобрет 8–16 сантиметрлы будӥз, Ижкарын — 12 сантиметрлы. Но лымшор ёросъёсын со 1-2 сантиметрлы гинэ ӝутскиз, отын зор усиз. Али циклон шунды ӝужан пала кошкиз. 9-тӥ шуркынмонэ Удмуртиын куд-ог ёросъёсын гинэ ӧжытак лымыялоз. Тодэ вайытом, толон урод куазь сэрен Ижкарысь Нижний Новгородэ кык авиарейсъёсты ӝегатӥзы, Ижкарысь Самаре лобись самолетэз мукет аэродроме келязы, бергес вуиз Москваысь Ижкаре лыктӥсь поезд — локомотивысь тӥрлыкез йӧ басьтӥз. Тегъёс: Мерлык Ижкар Удмуртия куазь лымы  